CAFC - Cychwynnodd Sioe Frenhinol Cymru yn dda ddoe
Mae’r Merlod a’r Cobiau Cymreig ymhlith yr atyniadau mawr yn Sioe Frenhinol Cymru ac maent yn boblogaidd gydag ymwelwyr o dramor sy’n dod i’r Sioe yn arbennig i’w gweld ac i wylio eu symud nofiol hyfryd wrth iddynt gystadlu am y gwobrau.
Heddiw y nhw fydd yn cychwyn rhaglen y Prif Gylch gyda beirniadu’r dosbarthiadau hŷn i’r Merlod Mynydd Cymreig a’r dosbarthiadau iau i'r Cobiau Cymreig.
Yng Nghylch y Gwartheg bydd y beirniadu’n cynnwys anifeiliaid masnachol a’r bridiau Holstein, Ayrshire, Jersey a Shorthorn Godro ynghyd â’r Swisaidd Brown, brîd alpaidd Ewropeaidd sy’n ymddangos am y tro cyntaf yn Llanelwedd.
Aeth llyfr newydd sydd, mewn gair a llun, yn dilyn hynt y 50 mlynedd ers i’r Sioe Frenhinol ymgartrefu’n barhaol yn Llanelwedd yn 1963 ar werth yn y Sioe ddoe ac roedd mynd mawr arno. Bydd copïau ar gael gydol 4 diwrnod y Sioe.
Er gwaethaf y tywydd poeth gyda’r tymheredd yn codi i 29 gradd nid oedd dim problemau i’r anifeiliaid ar faes y sioe, meddai Cyfarwyddwr y Sioe Harry Fetherstonhaugh.
“Rydym wedi buddsoddi mewn awyriad (£15,000) ac mae gennym chwe milfeddyg wrth law ac rwyf ag eisiau eich sicrhau y cymerir lles anifeiliaid yn gwbl o ddifrif a bod y sefyllfa’n cael ei harolygu’n gyson” meddai.